khistorydata/jeongjo-sjw-relations huggingface dataset:
정조 1년
申應顯啓曰。合辭方張之時。兩司無詣臺之員。除在外外。大司憲趙時俊。執義洪彦喆。持平兪岳柱。竝卽牌招。何如。傳曰。允。
정조 1년
申應顯啓曰。假注書洪文泳。事變假注書朴奎淳。時無職名。令該曹依例付軍職。冠帶常仕。何如。傳曰。允。
정조 1년
傳于申應顯曰。吏判旣已承批之後。狼川縣監口傳望。終不擬入。事甚未安。卽速擧行事。嚴飭。
정조 1년
以執義洪彦喆。持平兪岳柱牌不進罷職傳旨。傳于申應顯曰。只推。
정조 1년
申應顯啓曰。明日啓覆殿座時。吏曹堂上無進參之員。判書金鍾秀。參判李在簡。參議李義翊。竝待開門牌招。以爲推移入侍之地。何如。傳曰。允。
정조 1년
傳于申應顯曰。明日殿座處所。以宣政殿爲之。
정조 1년
傳于申應顯曰。吏曹口傳望催促。
정조 1년
申應顯啓曰。卽者吏曹假郞廳來言。狼川縣監口傳差出事。命下。而本曹三堂。謂有情勢。不爲擧行云矣。口傳政事。命下。已至經宿。特敎又下。連爲嚴飭。而銓堂之終不擧行。揆以事體。誠極未安。吏曹判書金鍾秀。參判李在簡。參議李義翊。竝推考警責。使之卽速擧行。何如。傳曰。允。
정조 1년
傳于申應顯曰。莫重進上。未盡納而曰已盡納。司饔院下吏。令攸司科治。
정조 1년
獻納前望入之。呂善亨落點。
정조 1년
備忘記。傳于申應顯曰。大抵銓家事端之作。作於亞銓。則長銓三銓之去就。無怪其難進矣。況郞僚事。以昧然之致。有偶然之失。則雖在亞銓處義。據例一疏之後。更安容遲疑於去就。有若有意之事然哉。長銓旣以文任出牌。明日啓覆。勢難進參。俄者吏曹三堂。牌招啓辭勿施。吏曹參判李在簡。卽爲牌招行公。若此之後。判堂又復引義。口傳政望。不卽擧行。則是決非得中之處義。以此政院。嚴飭。
정조 1년
傳于申應顯曰。藝文提學。待開門牌招。
정조 1년
申應顯。以兵曹言啓曰。五衛將李漢五。忠壯衛將李陽運。俱以身病。時月之內。無望供職。呈狀乞遞。宿衛輪番之任。不可久曠。竝改差。何如。傳曰。允。
정조 1년
又以兵曹言啓曰。今十一月十二月當江原道洪川縣上番騎兵闕點軍一名。今旣來到。自本曹點考後。依定式。令該曹襦衣題給之意。敢啓。傳曰。知道。
정조 1년
又以刑曹言啓曰。科場用情罪人宋翼恒等。供辭啓目判付內。竝嚴刑三次後。照律草記事。判下矣。罪人宋翼恒等。旣準三次之刑。竝依傳敎照律。而宋翼恒。以兩所疊單罪。咸鏡道鍾城府邊遠充軍定配。陸基運崔興才。以代射罪。邊遠充軍定配。而陸基運平安道昌城府。崔興才慶尙道機張縣。竝定配所。卽爲押送之意。敢啓。傳曰。知道。
정조 1년
又以刑曹言啓曰。科場用情罪人李敬憲。供辭啓目判付內。竝刑推三次後。照律草記事。判下矣。罪人李敬憲黃彬三周宗郁孫廷秀金得九周尙遇等。各嚴刑三次後。以兩所疊單罪。竝爲照律。李敬憲咸鏡道慶源府。黃彬三全羅道海南縣。周宗郁康津縣。孫廷秀慶尙道鎭海縣。金得九江原道平海郡邊遠充軍定配。卽爲押送。周尙遇以改父易祖罪。杖一百流三千里。定配於咸鏡道穩城府。而待栲訊十日之限發配。權璨以換佩號牌罪。勿限年定配於平安道順川郡。李敬憲代射人金重喆。自本道纔已捉來。而代射情節。渠已自服。依李敬憲例。嚴刑三次後。勘律之意。敢啓。傳曰。知道。
정조 1년
又以義禁府言啓曰。時囚罪人朴東俊。本律外。以定配磨鍊事。擧條。啓下矣。朴東俊。杖一百收贖。告身盡行追奪。永不敘用。全羅道寶城郡定配。而以擧條內辭意。具罪目。依例發遣府羅將。押送配所。何如。傳曰。允。
정조 1년
獻納洪周萬上疏。伏以臣於日前。以老母宿病之越添。猥控私懇。幸蒙恩暇。母子相對。方切感祝。適因憲臣呈疏。僚臺引入。由限纔過。召牌荐降。合辭久闕。義分是懼。抑情冒出。連日詣臺。而臣母病勢。有進無退。矧當酷寒。本症之外。又添毒感。委頓床席。飮啖全却。老人筋力。益無餘地。臣方左右扶將。實無暫時離捨之勢。臣雖愚迷。豈不知公義之爲重。而情私所迫。不暇緩聲。天牌之下。隨詣闕外。玆敢瀝血陳懇。伏乞聖慈。俯垂矝諒。亟降鐫削之音。俾便救護。仍治瀆擾之罪。以肅朝綱。不勝萬幸。踏啓字。
정조 1년
吏曹參判李在簡上疏。伏以臣昨於放榜班罷之後。痰癖宿病。觸冷發作。歸伏私次。未克參政。曹吏以大司諫通擬事。來示簡通。故書送謹悉矣。及見政目。正言六望。純是新通。而此則初不問及於臣。心甚怪訝。招問政吏。則政吏以正言新望。亦當簡問之意。據例以告。而郞官之言以爲。堂下通淸。郞官主之。不必問議於不參政之堂上云。噫。是何言也。若曰郞官之所主。爲堂上者。不當與聞而可否。則諫長通望。三銓主之。獨何爲而簡問耶。政席簡問。厥惟久矣。凡新望之通擬也。或有僚員之不爲同參。則必先書問可否。歸一停當。然後始乃備擬。此是銓家流來之例。蓋所以商確難愼。務叶公議也。獨於堂下新通。不使之與聞。是豈理也哉。臣之所大懼者。簡問之規。因此而廢閣。通擬之法。終歸於不嚴。非細故也。苟究其由。雖是郞官生疎之致。而銓法之壞。實自臣始。自顧慙恧。尙誰咎哉。玆敢露章自列。仰瀆崇聽。伏乞聖明。亟令重勘臣罪。以爲不職者之戒焉。
정조 1년
吏曹判書金鍾秀。參議李義翊上疏。伏以臣等於昨政諫院三望筒事。有萬萬惶恐者。噫。臺諫之職。其重。何如。而不待傳旨之啓下。只憑現告而擬入。藉曰襲謬。事極徑先。追思震凜。噬臍無及。且臣等得伏見本曹參判李在簡疏。以昨政正言望新通之不爲簡問。爲自引之端。臣等於此。又不勝瞿然慙悚之至。諫長望旣已簡問。則正言望之同爲簡問。初非難事。臣等亦果思之及此。而只緣銓郞復舊。事在累十年之後。此等舊例。曹中無詳知者。故數次叩問。竟歸廢閣。主張通淸。雖出郞官。簡通發問。責在臣等。其何敢以僚疏之歸咎郞官。而有所自恕乎。只緣臣等昏錯。至使僚堂自引者。固爲臣等大不安之端。而臣等之所自悼者。新化之初。政曹百事。皆復舊例。而如臣等無似。猥叨匪據。致令應行之銓法。未免自臣等壞了。此又臣等之罪也。噫。臣等性本粗率。凡事不耐細商量。以生疎政格。尤多全昧。一番政席。瘡疣百出。以此憒憒。尙可以一日冒據於銓衡人物之地乎。玆敢聯章自訟。仰請譴何。伏乞聖明。亟命鐫削臣等之職。以嚴政法。以安賤分焉。答曰。省疏具悉。此是偶然之事。何可過引。卿等勿辭察任。
정조 1년
丁酉十一月十一日。兼春秋朴行淳。刑曹啓目。定配罪人仍秩中。李宜華旣已蒙放。其餘放仍秩。竝依啓聞施行事。分付。何如。啓。傳曰。依允爲旀。金三澤咸景恒得伊卜萬李殷佐玄聖大朴幸道辛興孫朴龍得金成興鄭允煥柳春立尹二先等十三人段。罪犯不至甚重是遣。崔昌德段。所逋穀數。不至甚多。張瑞翬崔象五等段。雖是郍移。旣是還充。當今大霈。竝當有曠蕩之典。一體特放爲旀。高鳳煥盧兢。雖甚絶痛。其時附麗之徒。何獨責於此輩。竝放送爲良如敎。刑曹啓目。定配罪人仍秩。竝依啓聞施行事。分付。何如。啓。傳曰。依允。朴昇權沈元泰等段。不過奴隨從事。而屢經大霈。特放爲良如敎。
정조 1년
丁酉十一月十一日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀刑曹放未放回啓。命書判付。上曰。狼川口傳望。何至今不爲入啓乎。國榮曰。吏曹三堂。方以謂有情勢。尙不擧行云矣。上曰。災邑民事。實爲切急。而銓堂一味引義。尙不擬入。此何事體。自政院連爲催促。命退去。諸臣以次出。
정조 1년
丁酉十一月十一日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命讀次對擧條。國榮讀奏。上曰。朴東俊。本律外。又加徒配。可謂善勘律矣。國榮曰。永不敘用。雖是不輕之律。臺臣加律之請。不無意見。其在重人命慮後弊之道。加以徒配。允爲得當矣。命書傳敎曰。左承旨。與輪對官入侍。命退。諸臣以次出。
정조 1년
丁酉十一月十一日未時。上御熙政堂。左承旨輪對官入侍時。左承旨李亨逵。假注書洪文泳。記事官徐龍輔金勉柱。宗簿主簿宋文楫。內資主簿金躍海。軍器僉正具善亨。司䆃僉正李義質。內贍主簿張鴻。以次進伏訖。宗簿主簿宋文楫進前。上問姓名職掌。文楫仰奏。軍器僉正具善亨進前。上問姓名履歷職掌遺在。善亨仰奏。上曰。御將之族乎。善亨曰。具善復之庶四寸矣。內資主簿金躍海進前。上問姓名職掌遺在。躍海仰奏。上曰。此是武科壯元乎。躍海曰。然矣。上曰。能通兵書乎。躍海曰。只通三略矣。內贍主簿張鴻進前。上問姓名職掌遺在。鴻仰奏。上曰。此人谿谷幾世孫乎。亨逵曰。谿谷六代宗孫矣。司䆃僉正李義質進前。上問姓名。義質仰奏。上曰。誰也。亨逵曰。故判書李成中之子矣。上問職掌。義質曰。無所掌矣。上問遺在。義質仰奏。上曰。有所懷陳之。義質曰。所懷無之矣。命先退。上曰。注書誠不少矣。若於平時。則角帶庶可有辨矣。亨逵曰。然矣。上曰。見其科作。人才矣。宜授六品矣。亨逵曰。決科於罷榜數朔之後。誠夬壯矣。命書傳敎曰。明日啓覆。兩司不可不備員。獻納洪周萬上疏踏下。前望單子入之。待下批牌招。又傳曰。每事何必自上提敎。然後擧行乎。如無昨日下敎。啓覆擇日。刑房欲於何時取稟乎。怠忽。甚矣。刑房承旨申應顯。從重推考。命書吏曹三堂疏批。上曰。諫院。今日則不爲請牌乎。亨逵曰。昨日本院請牌啓辭。姑未允下矣。命退出。
정조 1년
丁酉十一月十一日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。貢果入來。明當頒柑試士。而藝文提學。若又引義不入來。則何以爲之乎。國榮曰。銓堂引義。旣涉太過。況且文任。有何可引之事乎。上曰。厨院下吏。旣令科治。而官員之矇不覺察。極涉駭然。莫重進上。未盡納而曰以盡納。抑何意思。國榮曰。俄者招問下吏。則雖已盡納。而其中有腐傷者數百箇。充納之際。自然遲滯云矣。命讀諸道狀啓訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨徐逈修坐。右副承旨李秉模坐直。同副承旨申應顯坐。注書柳孟養藥院直一員未差。假注書洪文泳仕直。事變假注書朴奎淳仕。
정조 1년
以香室望祭受押單子。傳于鄭民始曰。代押。孝明殿親祭。
정조 1년
申應顯。以義禁府言啓曰。今日黃柑本。本府都事。皆爲赴擧。武都事一員。本府入直。而當直入直都事及公事回公都都事。無以推移。假都事二員。令該曹依例差出。以爲分排之地。何如。傳曰。允。
정조 1년
兵曹口傳政事望。右邊捕盜大將李柱國。
정조 1년
丁酉十一月十二日。兼春秋朴行淳。刑曹啓目。罪人朴斗杓僞造關文罪。依大明待報條。大典僞造條施行。啓。傳曰。元犯朴斗杓之招。肯䋜專在於所謂兩班是如乎。初招三招。至于四招。皆以兩班之所爲納招。則其在獄體。所謂兩班姓名之誰某。所當盤問是旀。所謂兩班作俑之如何。亦宜推覈是去乙。斗杓再招之問目。反以所謂兩班作俑之事。歸之斗杓粧撰之科。焉有如許獄體是旀。三招四招。累有兩班之說。則以何委折。不問兩班是喩。獄體之外。獄案殊欠明白。此文案完決之案。倂以爻周爲旀。所謂兩班及應問各人等。更爲嚴囚。各別窮覈。期於明査爲良如敎。
정조 1년
刑曹啓目。罪人李再得。掘墳折臂罪。以絞律施行。啓。傳曰。更待三覆。處分爲良如敎。
정조 1년
刑曹啓目。罪人李㖯伊。僞造曆書印信罪。依斬律施行。啓。傳曰。更待三覆。處分爲良如敎。
정조 1년
刑曹啓目。罪人兵曹使令私奴重根。受棍肆毒。拔劍闕中。以一律施行。何如。啓。傳曰。依允。
정조 1년
刑曹啓。罪人李彝永。依大明律家長條。以絞律施行。啓。傳曰。更待三覆。處分爲良如敎。
정조 1년
刑曹啓。殺獄罪人私奴金伊。初覆施行。啓。傳曰。更待三覆。處分爲良如敎。
정조 1년
丁酉十一月十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。啓覆文書。盡爲見之乎。國榮曰。詳細見過矣。上曰。其中或有可疑。而傅生者乎。國榮曰。其中僞印罪人朴斗杓文案。有可疑之端矣。上曰。可疑之事。何也。國榮曰。渠之初招。以僞印僞署。卽兩班所指導云。而再招問目。不以此發問。終不究覈。直捧結案於斗杓。此是疑端。所謂兩班。一次盤問後。當爲成獄矣。上取見斗杓文案訖。上曰。聞卿之言。見其文書。則果是疑端矣。此則更査後。當成獄矣。上曰。藝文提學。入來乎。國榮曰。違牌云矣。上曰。藝文提學。更爲牌招。出榻敎上曰。右承旨入侍。出榻敎右承旨鄭民始進前。上命民始書試題。擬虞伯禹謝拜秩宗。諭以夙夜惟寅。直哉惟淸。民始書訖。上謂民始曰。禮房持此題。與藝文提學。同詣泮宮。試取以來。民始奉御題先退。上曰。時刻次次入之。侍衛整齊。仍命退去。諸臣以次出。
정조 1년
丁酉十一月十二日酉時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。以次進伏訖。絢奉湯劑進前。上進御。上曰。提學及禮房承旨持試券詣閤事。分付。賤臣承命。分付。上曰。今日時刻。甚非促迫。而收券何其小也。國榮曰。時刻雖非促迫。入場後卽爲下雪。故多士避雪。紛撓之間稍失時刻。故限前不多云矣。上曰。科次入侍。出榻敎上曰。科次時。卿亦隨入。可也。命退。諸臣以次出。
정조 1년
丁酉十一月十二日初更二點。上御誠正閣。黃柑科次入侍時。都承旨洪國榮。右承旨鄭民始。注書柳孟養。假注書洪文泳。記事官徐龍輔金勉柱。藝文提學金鍾秀。副校理沈有鎭。副修撰林蓍喆進伏訖。上命讀試券。有鎭讀券。上曰。皆不善作矣。限後軸可入考乎。國榮曰。大司成家在城外。恐不必待令矣。上曰。合考三人。更試賜第則好。而科制未改之前。創出無於法之事難矣。壯元科作。比朴奎淳。何如。鍾秀曰。勝矣。命拆封。民始讀奏。洪樂彬徐弘輔南建箕三人。上曰。樂彬狀貌。何如。民始曰。稍强矣。國榮曰。在國家則得人。而臣心有滿盈之懼矣。命退出。
정조 1년
藥房都提調臣徐命善。提調臣具允鈺。同副承旨臣申應顯啓曰。親臨慮囚。冒寒酬應。伏未審夜間。聖體。若何。王大妃殿氣候。何如。惠慶宮氣候。何如。臣等不任區區憂慮。敢來問安。答曰。知道。下敎日入侍。宜矣。
정조 1년
李亨逵。以備邊司言啓曰。卽見全羅監司鄭元始狀啓謄報。則以爲。異國人二十六名。漂到於羅州牧飛禽島前洋。而考其票文。見其問情。則俱是福建省漳州府龍溪縣商船之漂流者。彼人情願。舡隻旣完。欲以水路還歸云矣。今此漂人舡隻。旣無所傷。依其願。捧手票後。直爲發送。而所着衣袴。以右水營休番木精造以給。侯風間糧米及越海糧以沿邑儲置米。從厚題給。鹽醬魚藿柴油等物。亦爲優給。以示朝家矜恤之德意。留住間。禁雜人看護等節。道帥臣處。一體嚴飭。分付。待其還送狀聞之來。令槐院撰出咨文。別定禁軍。騎撥下送于灣府。使之傳給鳳城將處。轉送于北京之地。何如。傳曰。允。
정조 1년
鄭民始。以吏曹言啓曰。今此宗廟徽寧殿延福殿景慕宮望祭大祝。皆以侍從塡差。而時無職名人員。令該曹口傳付軍職。何如。傳曰。允。
정조 1년
丁酉十一月十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。昨日冒寒酬應。夜間聖體。若何。上曰。一樣矣。國榮曰。去夜寢睡。何以爲之乎。上曰。善寢矣。上曰。卿叔又登第。同休戚之地。甚可幸也。國榮曰。臣之叔姪。俱據要任。榮貴已極。滿盈之戒。恒切于中。不意臣叔。又此登第。臣心惶懼。一倍益深。實不知爲幸也。上曰。卿叔曾爲修理都監郞廳時。熟見其爲人。且觀其料事。則極其精詳。可以任用。一番登第。固知早晩間事。而今幸決科。非但國家之得人。於卿亦有依助之勢。尤切爲幸。國榮曰。聖敎及此。感祝冞切。命讀備邊司草記。國榮讀奏。命退去。諸臣以次出。
정조 1년
丁酉十一月十三日巳時。上御誠正閣。右承旨入侍時。右承旨鄭民始。記事官柳孟養徐龍輔金勉柱。以次進伏訖。上曰。昨日場中懸題後。何時入先呈乎。民始曰。午正懸題。未初收券矣。上曰。頒柑時。無紛雜之弊乎。民始曰。攫柑猶復如前。而無計禁戢。數盤頒賜後。不得已中掇矣。上曰。入門擧子。爲七百云。明倫堂庭內充滿乎。民始曰。然矣。以故不得使之分坐矣。上曰。柑製壯元。可謂得人矣。民始曰。此人負望旣久。終乃做得。實爲國家可用之材矣。命書傳敎曰。柑製居首進士洪樂彬。直赴殿試。之次進士徐弘輔。直赴會試。之次生員南建箕給一分。上曰。入格儒生來待。出榻敎上曰。朴斗杓獄案見之否。民始曰。見之矣。上曰。其中兩班云云之說。極涉可訝。而再招不以此發問目。獄體可謂疎虞矣。民始曰。見其文案。則疑端不一而足矣。上曰。承史少退閤外。待入格儒生來待。更爲入侍。承史退出。少間還爲入侍。上曰。儒生盡爲來待云乎。民始曰。洪樂彬徐弘輔。則已爲來待。而南建箕姑未入來云矣。上曰。入格儒生入侍出榻敎洪樂彬徐弘輔進前。上曰。壯元則見面熟矣。今此決科。實爲可幸。命史官塗墨。命徐弘輔進前。上下詢姓名。弘輔仰對。上曰。年幾何。弘輔曰。二十三矣。上曰。加意工夫。以爲決科之地。命退去。諸臣以次出。
정조 1년
丁酉十一月十三日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯濟進前。上進御。國榮曰。孝明殿親祭事。命下矣。槍劍軍依例磨鍊。而臣亦領標下軍。攔後陪衛乎。上曰。依前例爲之。可也。國榮曰。出還宮。以何門爲之乎。上曰。以協陽門爲之。命退去。諸臣以次出。
정조 1년
丁酉十一月十三日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。槍劍軍已爲擇定乎。國榮曰。日前旣承別擇之下敎。故臣與訓將。相議抄擇以定矣。上曰。明日陪祭時。卿則領軍在攔後。似不得入參陪祭矣。國榮曰。似然矣。命退去。諸臣以次出。
정조 1년
行都承旨洪國榮藥院直。左承旨李亨逵齋宿。右承旨鄭民始齋宿。左副承旨徐逈修齋宿。右副承旨李秉模齋宿。同副承旨申應顯齋宿。注書柳孟養藥院直一員未差。假注書洪文泳齋直。事變假注書朴奎淳仕。
정조 1년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 1년
鄭民始啓曰。孝明殿親祭出宮正時。以三更三點爲之事。前有下敎矣。今則日氣甚寒。夜漏極長。異於秋夏之時。三更三點。恐或太早。出宮時刻。以三更四點。差退磨鍊以入。何如。傳曰。允。
정조 1년
鄭民始啓曰。延福殿酌獻禮親祭祭文。當爲製進。藝文提學金鍾秀。卽爲牌招。何如。傳曰。允。
정조 1년
鄭民始。以禮曹言啓曰。今此延福殿親行酌獻禮時。自上當有散致齋之禮。而正日只隔二日。散齋則勢未及依例擧行。殿下自今日散齋一日於別殿。致齋一日於齋殿。致齋有司。不啓刑殺文書。惟啓享事。諸享官及近侍之官應從升者。竝散齋一日於正寢。致齋一日於享所。陪享百官諸衛之屬。各於本司淸齋一宿事。知委。何如。傳曰。允。
정조 1년
傳于李亨逵曰。侍衛軍兵雨具。承史毛具。
정조 1년
傳于李秉模曰。大司諫上疏入之。
정조 1년
申應顯。以兵曹言啓曰。明日親祭時。別雲劍實差鄭光漢吳載純。俱以獻官受香出去矣。其代。以預差李徽之鄭尙淳。當爲陞實。而李徽之時無職名。依例口傳付軍職。何如。傳曰。允。
정조 1년
李亨逵。以兵曹言啓曰。今十一月十六日動駕時。本曹補把京畿驛馬十五匹。依前例入把之意。分付本道。何如。傳曰。允。
정조 1년
傳于李秉模曰。自出宮時至還宮。屢次催促。而龍虎營敎鍊官。終不待令。兵判從重推考。
정조 1년
丁酉十一月十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。今日卽眞宗大王忌辰也。殿下追慕之懷。想益復罔極。上曰。然矣。慶熙宮移奉後。尙未得一番躬行亨祀。非但情理之缺然。於禮不無欠缺。明日則孝明殿親祭。不得展謁。再明日欲行酌獻禮。何如。國榮曰。忌辰奄過。一番展謁。似合情禮矣。命讀江原監司守令論罪狀啓。國榮讀奏。上曰。當此災年。許多守令之拿處爲弊。多矣。此等事。特用寬典。略示薄警。似好矣。國榮曰。災邑守令往來之費。似不少。民必先受其弊矣。姑爲參酌。不害爲恤民之政矣。上曰。然矣。命退去。諸臣以次出。
정조 1년
丁酉十一月十四日巳時。上御誠正閣。右承旨入侍時。右承旨鄭民始。記事官柳孟養徐龍輔金勉柱。以次進伏訖。上命書傳敎曰。移奉之後。大小祀享。一未躬行。情禮俱缺。況今日與再明日。卽大王王后忌辰正日也。以孝明殿親祭。欲爲展謁而未果。十六日當詣延福殿展拜。仍行酌獻禮。以此。分付。又命書傳敎曰。左承旨馳詣宗廟延福殿景慕宮。奉審祭物諸執事摘奸以來。又命書傳敎曰。左副承旨馳詣永陵。奉審以來。以江原監司狀啓。命書傳敎曰。此時關東許多守令察訪之一倂就理。民弊實爲不少。當該守令察訪。倂推考之意。回諭。上曰。新除守令。明日辭朝。與未下直守令。待明朝入侍。出榻敎命讀諸道狀啓訖。命退去。諸臣以次出。
정조 1년
丁酉十一月十四日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。再明擧動時。禁營當爲留陣乎。國榮曰。然矣。上曰。卿則當爲隨駕。以中軍代領乎。國榮曰。臣旣隨駕。留陣則中軍當爲代領矣。上曰。御將之任。卿亦兼察。留陣時。亦以中軍代行乎。國榮曰。似然矣。上曰。藝文提學入來乎。國榮曰。俄已承牌。而方製祭文矣。命退去。諸臣以次出。
정조 1년
丁酉十一月十四日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。兵判今日則入來云乎。國榮曰。兵判有身病。今日亦不得入來云。莫重擧動時。本兵之長。不得侍衛。誠爲可悶。上曰。三更四點出宮。則可無窘速之患乎。國榮曰。今則更漏稍長。足可及時矣。上曰。右承旨入侍。出榻敎命退去。諸臣以次出。
정조 1년
丁酉十一月十四日初更四點。上御誠正閣。右承旨入侍時。右承旨鄭民始。記事官柳孟養徐龍輔金勉柱。以次進伏訖。上曰。留院公事幾何。民始曰。略有狀啓草記。而大司諫疏留院矣。上曰。言事疏乎。民始曰。首陳討逆。尾附朴斗杓獄案事矣。上曰。獄案事。何以言之乎。民始曰。前後刑判論罪。又斥啓覆入侍三司矣。上曰。前後判堂。大臣旣請罪。故予已處分。而爲言官者。似不泯默矣。民始曰。獄情旣是疎虞。則烏可免臺斥乎。以濟州牧使狀啓。命書傳敎曰。薦新貢果。旣不充數闕貢。不是異事。勿待罪事。回諭。命退去。諸臣以次出。
정조 1년
行都承旨洪國榮藥院直。左承旨李亨逵齋直。右承旨鄭民始坐直。左副承旨徐逈修齋直。右副承旨李秉模坐直。同副承旨申應顯齋直。注書柳孟養藥院直一員未差。事變假注書朴奎淳仕直。
정조 1년
親祭罷後。大殿王大妃殿惠慶宮中宮殿。政院玉堂奉慰單子問安。答曰。知道。
정조 1년
大殿王大妃殿惠慶宮中宮殿。藥房口傳奉慰問安。答曰。知道。
정조 1년
李亨逵啓曰。明日大駕。詣延福殿後。王大妃殿惠慶宮問安。何承旨進去乎。敢稟。傳于李亨逵曰。左副承旨進去。
정조 1년
李亨逵啓曰。左邊捕盜大將張志恒。以前刑曹判書。罷職事。命下矣。在前如此之時。有他邊大將兼察之例。今番則。何以爲之。敢稟。傳曰。允。右大將兼察牌招。傳授命召及大將牌傳令牌。
정조 1년
以持平洪文泳牌不進罷職傳旨。傳于李亨逵曰。只推。
정조 1년
鄭民始啓曰。明日動駕時侍臣。兩司無進參之員。除在外外。執義洪彦喆。持平兪岳柱洪文泳。司諫任觀周。獻納呂善亨。正言柳誼李殷模。竝待開門牌招。以爲進參之地。何如。傳曰。允。
정조 1년
傳于李秉模曰。今日欲爲下敎。而忘未果矣。滯囚可悶。明日動駕後。禁府卽爲開坐。
정조 1년
李亨逵。以兵曹言啓曰。今此動駕時。領軍之將。不可不備。兼司僕將一員未差之代。口傳差出。以爲備員領軍之地。何如。傳曰。允。
정조 1년
兵曹口傳政事。金相勳爲兼司僕將。
정조 1년
申應顯。以義禁府言啓曰。黃海道延安府付處罪人徐命膺。特爲放送事。承傳啓下矣。徐命膺卽爲放送事。分付該道道臣之意。敢啓。傳曰。知道。
정조 1년
丁酉十一月十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。冒寒行禮。聖體。若何。上曰。一樣矣。國榮曰。寢睡。何以爲之乎。上曰。罷漏後。就睡穩寢矣。上曰。臺疏旣言將臣遞易小。刑政紊亂大。且昨日大臣。亦以爲臺言不可不從。以此以彼。當有一番處分。而動駕在明。訓將遞罷。事多掣礙。可悶。國榮曰。臺臣旣以獄案之疎虞論斥。則朝家不可無處分。而將臣遞易。實爲重難矣。上曰。雖甚重難。臺論旣發。大臣又奏。不可不處分矣。上曰。左承旨入侍。出榻敎命退去。諸臣以次出。
정조 1년
丁酉十一月十五日巳時。上御誠正閣。左承旨入侍時。左承旨李亨逵。假注書洪文泳。記事官徐龍輔金勉柱。以次進伏訖。命書傳敎曰。前刑判之只命越俸者。實以此時武將遞改爲重難也。昨日諫疏。以武將遞易爲小。刑政紊亂爲大爲說。到今在當之者處義。亦宜寧欲一伸。以公以私。不可無處分。前刑曹判書張志恒罷職。上命賤臣。上注書柳孟養入侍。賤臣承命偕入。命書傳敎曰。訓將姑勿出代。又命書傳敎曰。訓將旣已處分。禁將兼察。又命書傳敎曰。筵中已有下敎。且在重官方之道。實非過中。假注書洪文泳。持平除授。牌招謝恩。上曰。此非過也。曾經文學矣。亨逵曰。然矣。於渠誠壯矣。賤臣先退。又命書傳敎曰。御將以摠戎使。兼察訓鍊兼大將洪國榮。御營兼大將李漢膺。牌招聽傳敎。仍爲傳授命召。出榻敎命書傳敎曰。明日泰寧殿展拜。百官勿爲行禮。又命書傳敎曰。本事之無他意。予已洞悉。所坐守令。幾皆決折。況今編書之斯緊。到配亦已經月。筵安府付處罪人徐命膺。特爲放送。又命書傳敎曰。總領宿衛軍兵之將臣。事體甚大且重。宜有齎受之符驗。而尙未提敎。誠以未遑也。大抵大將。始於捕將。而捕將則受佩大將牌傳令牌。卽是自國初定制者也。何創新規。宜倣舊章。大將牌傳令牌。各一部書下。傳授宿衛大將洪國榮。凡係宮城。內外宿衛軍兵之節制。以此書下符信。爲準之地事。大將知悉。亦令約束於三營及兵曹。牌制雖無異矣。所刻御筆謄載。兵房便覽事。該房亦爲知悉。命退出。
정조 1년
丁酉十一月十五日午時。上御誠正閣。守令入侍時。同副承旨申應顯。記事官柳孟養徐龍輔金勉柱。義城縣令洪樂彬。狼川縣監尹達東。以次進伏訖。命狼川縣監進前。上下詢職姓名。達東仰對。命誦七事。達東誦奏訖。上曰。此是災邑。下去善爲之。命義城縣令進前。上曰。何時當爲還官乎。樂彬對曰。臣兄在箕營。往見後當爲下去矣。命守令先退。上曰。明日出宮初嚴。辰初三刻而稍早。以辰正一刻爲之事。分付禮房。命退去。諸臣以次出。
정조 1년
丁酉十一月十五日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卿旣兼訓將。明日動駕時。當領軍隨駕乎。國榮曰。當爲先廂云矣。上曰。洪文泳除授。何如。國榮曰。特擢之聖意。誠好矣。上曰。此不可與中批論矣。國榮曰。當其削科之時。衆皆矜憐矣。曾未幾何。又此擢第。且其曾經之職。爲四品。則今此特除。實出於特達之盛意。夫孰曰不可乎。上曰。在渠亦善爲之事也。國榮曰。然矣。上曰。徐命膺付處之命。不過一時飭勵。守令旣皆決宥。則罰不可偏重。今此特放良以此也。國榮曰。聖意誠好矣。命讀禁府兵曹草記訖。命退去。諸臣以次出。
정조 1년
丁酉十一月十五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。御營廳留陣。旣有兼大將。似不必中軍代領矣。國榮曰。然矣。上曰。左右捕將則皆有大將牌傳令牌。而三軍門大將。獨無此牌。未知其何故而然也。況此宿衛之地。不可無別般符驗。三軍門雖未盡佩。宿衛大將則不可不佩矣。國榮曰。捕廳旣有此牌。則軍門亦當有之。而旣無前日受佩之例。則雖宿衛大將。何以獨佩乎。上曰。宿衛之設。事體自別。且大將牌傳令牌。卽國初所有者也。若倣舊章。而使之受佩。則何所不可。國榮曰。明日泰寧殿展拜。延福殿酌獻禮前爲之乎。上曰。酌獻禮後。當展拜於泰寧殿。以此分付禮房。命退去。諸臣以次出。
정조 1년
丁酉十一月十五日初更三點。上御誠正閣。右承旨入侍時。右承旨鄭民始。記事官柳孟養徐龍輔金勉柱。以次進伏訖。民始曰。明日出宮。以何門爲之乎。上曰。以協陽門爲之。命書傳敎曰。摠領宿衛軍兵之將臣。事體甚大且重。宜有齎受之符驗。而尙未提敎。誠以未遑也。大抵大將。始於捕將。而捕將則受佩大將牌傳令牌。卽是自國初定制者也。何創新規。宜倣舊章。大將牌傳令牌。各一部書下。傳授宿衛大將洪國榮。凡係宮城。內外宿衛軍兵之節制。以此書下符信。爲準之地事。大將知悉。亦令約束於三營及兵曹。牌制雖無異矣。所刻御筆。謄載兵房便覽事。該房亦爲知悉。命退去。諸臣以次出。
정조 1년
丁酉十一月十五日三更五點。上具白布裹翼善冠白布圓領白布裹帶。乘玉轎由協陽門。詣孝明殿親行望祭時。都承旨洪國榮。左承旨李亨逵。右承旨鄭民始。右副承旨李秉謨。同副承旨申應顯。注書柳孟養。假注書洪文泳。記事官徐龍輔金勉柱隨詣。上入齋殿。具衰服入就板位。贊禮啓請俯伏哭。上俯伏哭。獻官以下在位者。皆俯伏哭。贊禮啓請止哭。興四拜。上止哭。在位者皆止哭。上興四拜。上詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香獻酌。贊禮啓請俯伏。興少退跪。上俯伏興少退跪。大祝東向讀祝訖。贊禮啓請俯伏。興降復位。上俯伏興降復位。亞獻官行亞獻禮。如初獻禮。終獻官行終獻禮。如亞獻禮訖。贊禮啓請俯伏哭。上俯伏哭。在位者皆俯伏哭。贊禮啓請止哭。興四拜。上止哭。在位者皆止哭。上興四拜訖。大祝納虞主。上詣望燎位北向立。大祝奉祝燎於坎。贊禮告體畢。上還詣齋殿。改具白布裹翼善冠白布圓領白布裹帶。乘輿還內時。上命民始。讀祭班擧案。駐輿協陽門內。上曰。大司諫留院疏入之。右相都承旨入侍。上命李秉模讀疏。秉模讀奏。上謂徐命善曰。言甚好矣。前後刑判請罪。誰某當之乎。命善曰。言則是矣。刑判似指成獄完決時判堂矣。上曰。此時將臣遞易。豈不可悶乎。明日擧動。亦多窒礙。若不處分。則武將豈以臺疏論斥。引嫌不出乎。命善曰。武將雖欲引義。無可奈何。而旣是重臣。則其在廉隅。似難仍冒。雖乍罷旋敍。不可無處分矣。臺疏中將臣遞易爲小。刑政紊亂爲大爲言。則豈可强迫乎。上曰。卿言是矣。更思處分矣。上曰。三司亦緊斥矣。命善曰。然矣。上曰。末端無論罪乎。民始曰。雖不論罪。咎將誰執。語意甚緊矣。上曰。林蓍喆不知此事而爲執事乎。國榮曰。疏未入啓。故似不知矣。上還內。諸臣以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨徐逈修坐。右副承旨李秉模坐。同副承旨申應顯坐直。注書柳孟養藥院直鄭東浚仕直。事變假注書朴奎淳仕。
정조 1년
申應顯啓曰。大司憲趙時俊呈辭。執義洪彦喆牌不進。掌令兪彦鏶金鍾厚在外。持平兪岳柱洪文泳牌不進。監察茶時之意。敢啓。傳曰。知道。
정조 1년
大駕詣延福殿。入齋室後。政院玉堂藥房口傳問安。答曰。知道。
정조 1년
傳于鄭民始曰。孝明殿當自內展拜。政院知悉。
정조 1년
傳于李亨逵曰。注書鄭東浚汰去勿施。使之隨駕。
정조 1년
丁酉十一月十六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。卿方出陣上乎。國榮曰。入侍罷後。將先出陣上矣。上曰。輦轝入興化門後。當卽出送標信。卽令中軍。代主將司令。卿則卽爲入侍。可也。國榮曰。當依下敎爲之矣。上曰。二嚴後。孝明殿自內展拜後。當下三嚴仍爲出宮。以此分付禮房。仍命退去。諸臣以次出。
정조 1년
丁酉十一月十六日巳時。上詣延福殿。擧動入侍時。左承旨李亨逵。右承旨鄭民始。左副承旨徐逈修。右副承旨李秉模。同副承旨申應顯。記事官柳孟養鄭東浚。記事官徐龍輔金勉柱。以次陪從。上具布裹翼善冠布圓領袍布裹帶。乘輿出協陽門。上命書傳敎曰。侍衛軍兵毛具。亨逵曰。別雲劍韓光會。未及來待。侍衛不得備員。事甚未安。推考警責。何如。上曰。依爲之。出擧條上降輿乘輦輿。由進善門出敦化門。詣慶熙宮崇政門外。降輦乘輿。上曰。百官皆卽爲隨入行禮事。分付。仍詣泰寧門外。降輿就門內板位。先行四拜禮。仍詣殿內奉審訖。還詣齋室。少間。上詣殿庭就板位。贊禮禮曹判書李景祜。啓請四拜。上行四拜禮。贊禮啓請詣盥洗位。上詣盥洗位西向立。挾侍揮巾。上盥手。應顯承水。秉模沃水。民始進巾。亨逵受巾。贊禮啓請詣樽所。上詣樽所北向立。民始酌酒。亨逵受酒。贊禮啓請詣靈座前。上詣靈座前俯伏。應顯捧爐。民始捧香。秉模進爵。應顯奠爵。上俯伏興平身小退跪。大祝校理李謙彬讀祝訖。贊禮啓請降復位。上降復位。贊禮啓請四拜。上行四拜禮訖。贊禮啓請詣望燎位。大祝捧祝先行。上詣望燎位北向立。贊禮啓請可燎。大祝奠祝文於坎上。以火燒之。贊禮啓請禮畢。還齋殿。上還詣齋殿。上曰。都承旨入侍。國榮進伏。上曰。二嚴後。詣泰寧殿展拜。當下三嚴。卿往陣上。卽爲整齊以待。可也。仍命先退。上命書傳敎曰。二嚴後。當詣泰寧殿展拜。當下三嚴。禮房依此擧行。少間。上乘輿詣泰寧殿。就板位行四拜禮。仍入殿內奉審訖。還詣崇賢門外。乘輿出興化門。上曰。空闕樹木。每易斫失。而今番擧動時。皆經親覽。此後摘奸時。雖一木一石。如有執頉之事。則當該空闕衛將當重勘。以此。分付。大駕至敦化門外。上曰。宣傳官持標信。往禁營及御營。留陣勞問後解嚴。可也。又命宣傳官持標信勞問後。龍虎營隨駕軍兵。仍令解嚴。大駕由進善門。至協陽門外。降輦乘輿。入宣化門內。降輿還內。諸臣以次退出。
정조 1년
丁酉十一月十六日申時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。國榮曰。冒寒勞動。聖體不瑕有損乎。上曰。一樣矣。絢奉湯劑進前。上進御後。命退。承史以次退。以下四行刀削
정조 1년
行都承旨洪國榮藥院直。左承旨李亨逵病。右承旨鄭民始坐。左副承旨徐逈修坐。右副承旨李秉模坐直。同副承旨申應顯坐直。注書柳孟養藥院直鄭東浚仕直。事變假注書朴奎淳仕。
정조 1년
藥房都提調徐命善。提調具允鈺。右承旨鄭民始啓曰。昨日行禮。冒寒勞動。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。待下敎日入侍。宜矣。
정조 1년
申應顯。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。知道。
정조 1년
申應顯啓曰。合辭方張之時。連日闕啓。事甚未安。兩司多官。旣有只推之命。除在外疏批未下外。竝卽牌招。何如。傳曰。允。
정조 1년
以香室冬至祭受押單子。傳于鄭民始曰。代押孝明殿親祭。
정조 1년
以公忠道黃海道放未放啓本。傳于申應顯曰。今日內回啓。
정조 1년
平安監司洪樂純狀啓。寧邊等官居良人金采叔等渰死事。傳于徐逈修曰。令本道恤典擧行。
정조 1년
平安監司洪樂純狀啓。義州等官居軍官金處寬子十六歲兒等。爲虎嚂死事。傳于徐逈修曰。令本道恤典擧行。
정조 1년
以執義洪彦喆。持平兪岳柱洪文泳。司諫任觀周。獻納呂善亨。正言柳誼李殷模牌不進罷職傳旨。傳于鄭民始曰。只推。
정조 1년
疊以執義洪彦喆。持平兪岳柱洪文泳。司諫任觀周。獻納呂善亨。正言柳誼李殷模牌不進罷職傳旨。傳于鄭民始曰。只推。
정조 1년
傳于申應顯曰。令宣傳官各門摘奸。則一門之暫時所捉。至於七人之多。常時如有紀律。則胡至此極。該曹堂郞。從重推考。攔入人。令兵曹決棍十度事。分付。
정조 1년
傳于李亨逵曰。宿衛大將。旣摠闕內各處宿衛。其在管轄之道。宜有相維之制。而至如微細之經夜有無事報來。尙無定式。雖以今日門。禁一事言之。可知其不維制之弊。從今內而衛將部將禁軍都監軍兵各門守門將局別將。外而宮墻外三營入直巡邏。每日報有無事於宿衛大將。若此則軍兵替代。亦當純攝。衛將部將內三廳禁軍金虎門弘化門建陽門將官軍兵及局將有廳軍等。每三日替代單子。呈于宿衛所。自宿衛所送于該房捧入。且摠府兵曹。與屬司有異。亦不可不互相通知。如巡檢等事係宿衛事。有所擧行。則文移宿衛大將事定式。
정조 1년
以判義禁洪樂性上疏。傳于申應顯曰。如此上疏捧入。政院無還出給之規乎。
정조 1년
鄭民始。以吏曹言啓曰。咸鏡道畢賑後。北關私賑人。草記論賞事。命下矣。取考啓下賑恤廳咸鏡前監司趙重晦穀數開錄狀本。則吉州閑良姜益老。所納稷三百十一石。閑良李宅仁所納稷三百石。明川閑良趙文珏所納各穀二百二十五石。折衝黃道暹所納各穀二百石。折衝朴鎔所納各穀二百石。鍾城閑良金鳴彬所納耳麥二百四十石。穩城閑良崔鎭衡所納各穀二百十六石載錄矣。各人等私賑穀物之數。或爲三百餘石。或爲二百餘石。依定式帖加成給。何如。傳曰。允。
정조 1년
申應顯。以宿衛大將言啓曰。依傳敎。行首守門將孫澤。闕直守門將孫國仁。各決棍七度。攔入不禁守門將李光沂。軍士闕點守門將金禹鼎。各決棍五度之意。敢啓。傳曰。知道。
정조 1년
又以備邊司言啓曰。卽見全羅監司鄭元始狀啓謄報。則以爲異國人十五名。漂到於靈光郡奉山面自隱加里後洋。而考其票文。見其問情。則十三名。江南省蘇州府太倉州崇明縣人。二名江南省蘇州府人。而俱以商船漂流者。渠輩情願。所乘船隻破碎。故依其願從旱路還送。而所着衣袴等物。以右水營休番木。精造以給朝夕供饋。沿路刷馬。各別申飭擧行。以示朝家優恤之意。令各道道臣。別定差員。次次交替。上送于京城。自京城轉送于灣府。以爲入送北京之地。而所經各邑嚴禁雜人。毋得相通之意。一體嚴飭。渠輩物件中。可以運致者。亦以刷馬替運。或有卜重難運者。依其願從優折價以給。至於破碎之船隻。棄置之什物。依例燒火。領來京譯官。則以珍島漂人領來譯官同爲領來事。自備局已爲發關。分付。而咨文亦令槐院。預爲撰出。定咨官入送。何如。傳曰。允。
정조 1년
又以義禁府言啓曰。保放罪人兪彦鉉。原情公事判付內。時牧使捧供。然可以決折就理間保放事。命下矣。鄭致儉旣已捧供。兪彦鉉還囚後議處。何如。傳曰。允。
정조 1년
又以兵曹言啓曰。五衛將李燁。素患痰癖之症。當寒添劇。旬月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 1년
又以兵曹言啓曰。依傳敎。司饔院庫直楊得春。五衛將廳尹喜得仰役奴甲得。中禁房軍士李星福。良人李聖大金壽光等。各決棍十度之意。敢啓。傳曰。知道。
정조 1년
丁酉十一月十七日。兼春秋朴行淳。義禁府啓目。付處罪人徐命膺。旣已蒙放。而發配在於頒赦之後。混同論啓之道臣推考。他餘罪人稟處。何如。啓。傳曰。依允。
정조 1년
兵曹啓目。洪川縣監趙瑗。騎兵代送罪依大明律不應爲條。大典推斷條施行。何如。啓。傳曰。功議各減一等爲良如敎。
정조 1년
丁酉十一月十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀備局漂人入送草記。國榮讀奏。上曰。當此冬節。異國之人。遠漂大洋。來泊我境。固當厚待以送。而沿路之接待。必有齟齬之慮。自備局各別申飭。好矣。國榮曰。備局連爲申飭云矣。上曰。都提調出去乎。國榮曰。俄已出去矣。命退去。諸臣以次出。
정조 1년
丁酉十一月十七日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。俄聞醫官之言。則王大妃殿問安。已臻快復。粟米飮人蔘錢數。減半煎入。則爲穩當云。何以爲之乎。上曰。諸醫所見皆同乎。國榮曰。然矣。上曰。王大妃殿進御人蔘三錢重粟米飮。自今日一錢五分式煎入。出榻敎上曰。卽見判義禁疏。則以爲與兪彦鉉爲相避。不敢捧供於鄭致儉云。所謂相避。旣非切緊。則事端雖同。豈可以舊牧使之相避。不敢捧新牧使之供辭乎。以此陳章。頗涉不緊。該房之捧納此等之疏。亦涉駭然。國榮曰。謂以相避。遽然陳疏。極涉疎率。該房之不爲退却。亦爲不審矣。上曰。以不當捧之捧納。前後申飭。非止一再。而如此之疏。又爲捧納。該房之事。雖是生疎之致。其所擧行。每每如此。良可悶也。命退去。諸臣以次出。
정조 1년
丁酉十一月十七日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。守門將皆決棍乎。國榮曰。依下敎皆嚴棍矣。上曰。近來門禁。又復解弛攔入者多。而兵曹全不禁斷。暫時摘奸。一門所捉。若是夥然。此亦紀綱所在。良可駭然。國榮曰。兵曹非不禁斷。而近來人心無據。至於下賤輩。不畏邦禁。瞰其禁令之少歇。肆然出入於宿衛之地。雖兵曹。何以盡知其攔入者乎。上曰。攔入中。各宮房所屬最多矣。國榮曰。然矣。而若有不得已往來者。何可一竝防塞乎。上曰。自宿衛所。更加嚴飭。無復亂雜之弊。可也。命讀公事訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨徐逈修坐。右副承旨李秉模坐直。同副承旨申應顯坐。注書柳孟養藥院直鄭東浚仕直。事變假注書朴奎淳仕。
정조 1년
李秉模啓曰。大司憲趙時俊牌不進。執義洪彦喆牌不進。掌令兪彦鏶金鍾厚在外。持平兪岳柱洪文泳牌不進。監察茶時之意。敢啓。傳曰。知道。
정조 1년
申應顯啓曰。合辭方張之時。兩司無詣臺之員。除在外疏批未下外。未肅拜呈告人員。倂卽牌招。何如。傳曰。允。
정조 1년
以執義洪彦喆。持平兪岳柱洪文泳。獻納呂善亨。正言柳誼李殷模等牌不進罷職傳旨。傳于申應顯曰。只推。
정조 1년
傳于申應顯曰。三覆。冬至後。以無故日擇日擧行。
정조 1년
申應顯啓曰。三覆。冬至後擇日事。命下矣。令日官推擇。則今月二十四日爲吉云。以此日擧行之意。分付該曹。何如。傳曰。允。
정조 1년
申應顯。以義禁府言啓曰。公忠道放未放回啓判付內。李奎七放送事。命下矣。木川縣徒配罪人李奎七放送事。分付該道道臣之意。敢啓。傳曰。知道。
정조 1년
李亨逵。以兵曹言啓曰。本曹敎鍊官禁軍遞兒窠。今方有闕矣。依節目。禁軍別將與各番將。眼同取才。以其居首者。塡差之意。敢啓。傳曰。知道。
정조 1년
又以武臣堂上朔試射所差備官。以試官意啓曰。今日試射時。折衝金光世。柳葉箭邊一中。內禁衛將折衝白東毅。無分未滿四矢。竝依承傳罷職。何如。傳曰。允。
정조 1년
判義禁洪樂性疏曰。伏以。臣卽伏見判付下者。時囚罪人晉州牧使鄭致儉。有議處之命矣。第前牧使兪彦鉉。卽臣之妻三寸叔母夫。而致儉所坐。旣與彦鉉。同是一事。則晉州査事。臣不敢冒嫌當之。玆敢據實仰暴。伏乞聖明。俯垂照察。亟賜遞改。使莫重議讞。速卽擧行。公私不勝幸甚。傳曰。如此上疏捧入。政院無還出給之規乎。
정조 1년
丁酉十一月十八日。兼春秋朴行淳。義禁府啓目。徒配定配罪人未放秩。竝依啓聞施行。他餘罪人。令各該衙門稟處。何如。啓。傳曰。李奎七段罪名。不至甚重。放送爲良如敎。
정조 1년
刑曹啓目。罪人李㖯伊。再覆施行啓。傳曰。依允。
정조 1년
刑曹啓目。罪人李再得。再覆施行啓。傳曰。依允。
정조 1년
刑曹啓目。罪人奴重根。再覆施行啓。傳曰。依允。
정조 1년
刑曹啓。罪人李彝永。再覆施行啓。傳曰。依允。
정조 1년
刑曹罪人奴金伊。再覆施行啓。傳曰。依允。
정조 1년
丁酉十一月十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。昨夜伏見傳敎下者。則闕內軍兵去就。皆於臣管轄事。下敎矣。臣雖宿衛大將。莫重軍務之摠轄。非但精力之未逮。重任叢身。心且不安矣。上曰。卿旣宿衛大將。則宿衛所管軍兵去來。宜無不知。有何不安之事乎。第於卿添一劇務也。命讀江原黃海全羅道刑曹放未放回啓。命書判付。命退去。諸臣以次出。
정조 1년
丁酉十一月十八日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。今冬則通八道幸無設賑處。許多生靈。庶可蘇完。甚可幸也。國榮曰。然矣。今年秋事。雖未豐登。不至凶荒。故幸免流離顚連之患。而官穀私債。一一徵出。則擔石罄竭。必無卒歲之資。荐飢之氓。安知其盡爲蘇醒乎。上曰。然矣。近年以來。飢荒荐疊。民困轉甚。如未逢大豐之歲。則實無保生之道。予之日夜顒望者。惟是年豐矣。國榮曰。聖念若是懇摯。前頭豈無屢豐之慶乎。臣亦以此顒祝矣。上曰。今年北民。如非嶺穀。則萬無生出之望。幸其遭運之無事。以濟許多蒼生。甚可幸也。國榮曰。然矣。北民前頭如又遭飢。則當運嶺穀以闊。而所可慮者。嶺南失稔。則實無可移之穀。若南北兩凶。則亦難竝濟。廟堂之臣。亦不可不預講此等之事矣。上曰。卿言是矣。今之人。只見目前之急。而了無遠慮。每當緩急之時。擧皆罔知攸措。是乃大可憂歎者也。國榮曰。聖敎誠然矣。命退去。諸臣以次出。
정조 1년
丁酉十一月十八日酉時。上御誠正閣。都承旨入侍時。行都承旨洪國榮。記事官柳孟春徐龍輔金勉柱。以次進伏訖。上曰。近日多臺。日事違牌。無一膺命之人。有何情勢而然乎。國榮曰。不知其情勢之有無。而連日闕啓。殊涉未安矣。上曰。三覆。何日爲之云乎。國榮曰。姑未知何日爲之。而旣有下敎。冬至過後。似當擇定矣。上曰。僞造曆書罪人李㖯事。更思之。罪難容貸。而情有可恕之道。一自都庫創立之後。典僕輩。因其逋欠之多。敢出死中求生之計。犯此一律而然也。論其弊源。則蓋由於都庫之出。此便同驅而納之。予則曰。非渠之罪。參以文案。揆而事情。當有參酌之道。卿意。何如。國榮曰。聖意雖出於好生。而僞印造曆。其罪甚重。自有當律。似不可容議矣。上曰。罪之輕重。已無可論。而本情則可謂慼矣。屬之令前。付之生道。好矣。國榮曰。此而不用當律。則後弊難防矣。上曰。三覆日。當詢問處之。而予意則不必置之大辟矣。命退去。諸臣以次出。
정조 1년
丁酉十一月十八日初更。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上命讀武臣朔試射草記及公忠道放未放回啓。民始讀奏訖。仍命書判付。上曰。俄者以三覆。冬至後無故日擧行事。下敎矣。當於何日擧行云乎。民始曰。使日官推擇。則今二十四日爲吉云。當以此日擧行矣。上命退。承史以次退出。
정조 1년
申應顯啓曰。大司憲趙時俊。執義洪彦喆牌不進。掌令兪彦鏶金鍾厚在外。持平兪岳柱牌不進。一員未差。
정조 1년
又傳于曰。以李東憲狀啓觀之。標信宣傳官云云。前所未聞。以此人事。累月滯留之際。必多貽弊於民邑。三和前府使李潤禧。待待命奪符拿囚。李東憲本職汰去。其令撥馬上送。作弊與否。詳査以聞事。下諭于平安道臣。
정조 1년
丁酉十一月十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜聞聖體。若何。上曰。一樣矣。國榮曰。王大妃殿氣候。近日益有差勝之勢乎。上曰。大勢差減之後。餘症尙今彌留。時或添感。長時未寧焦悶。國榮曰。水剌進御。比前。何如。上曰。所進比前頗勝矣。命讀兩南啓本。國榮讀奏。命書判付。上曰。柳戇之疏見之乎。國榮曰。見之矣。上曰。前後討逆者何限。而未有如此之誠實。無論事之緊漫。有懷必陳。頗有古臺臣風。誠甚可嘉。國榮曰。聖敎誠然矣。其討逆之誠實。論事之勤擧。俱得臺體。實爲朝家之幸矣。命退去。諸臣以次出。
정조 1년
丁酉十一月十九日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卽見任觀周疏。則盛陳時弊。而以疏批之遲滯。曰予有商量者。其言是矣。疏章之入。如有言事。則一見再見。商量其可從不可從之間。自然遲滯。以外面看之。則殆若公事之滯留。而其實。則審愼之意也。國榮曰。聖敎誠然矣。聖意雖在於察其是非。審其取舍。而惟彼外人。何由盡知其所以然乎。謂以公事之遲滯者。亦無足怪矣。上曰。任職之久。毁家之禁。所言皆切實。而久任之說。前輩多有議論。若久於其任。則非但責其成效。民賴而安。以外職言之。三年六年之限。非不爲久。而人不如古。其中有不法者。有貪汚者。故遞易甚數。迎送相續。邑多其弊。民受其困。可不爲悶。國榮曰。久任之方。無他道矣。惟在得人。如不得其人。則雖欲久任。末如之何矣。得人最爲今日急務也。上曰。卿言果是矣。得其人然後。可以久任。可以責成。自古人君。惟以得人爲急者。此也。國榮曰。然矣。上曰。軍門買家毁用爲幾何。國榮曰。向者都監。買數家毁用云矣。上曰。城內外毁家。自有朝禁。此後則雖軍門。一切禁斷。好矣。國榮曰。一番申禁無妨矣。命退去。諸臣以次出。
정조 1년
丁酉十一月十九日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。李東憲狀啓中。標信宣傳官之稱。可謂前所未見之事。狀啓中所稱如此。則必憑藉標信。必多作弊之事矣。國榮曰。以其爲人。不無是慮矣。上曰。俄者詳査之敎。無或過乎。國榮曰。其在懲勵之道。査問該道。似不爲過矣。上曰。得人之言。俄未得畢說。而方今得人雖急。而得人最難。何以則可以得人乎。國榮曰。得人有許多般事。惟在人君之愼簡。代不乏人。人不乏才。有論道經邦之才。有銓衡人物之才。有掌戎兵掌財賦掌禮樂之才。以之諫諍刑獄之事。亦各有能焉。隨其才察其能而任之然後。可以各安其職。各當其事。是故虞帝之命庶官。周王之分六卿。皆稱其才。而然得人之要。似不出乎此也。上曰。果如卿言。取其所長。任其所當之職。則可以盡其職矣。此是用人之要道。而後世則不然。雖有能於掌財賦。而不能於掌戎兵者。必兼畀其所不能之任。善於銓衡。而不堪於納言者。必任其所不堪之職。掌禮掌樂之官。治獄制刑之職。一人無不遍揚。無少礙掣。一人之才能。何如是兼備耶。予之每常發歎者。此也。聞卿之言果合予意矣。命讀諸道狀啓訖。命退去。諸臣以次出。
정조 1년
丁酉十一月十九日初更三點。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上命讀黃海監司徐有寧啓本。民始讀奏訖。上曰。近日門禁。似或解弛。故昨令宣傳官。暫時摘奸。則一門所捉。至於七人之多。門禁之蕩然。從可知也。民始曰。以昨日事觀之。門禁之不嚴可知。極爲駭然矣。上曰。今日坐直誰也。民始曰。臣與右副矣。上曰。注書出去。再覆判付謄錄知入。賤臣承命而出。還奏曰。考見謄錄。則以啓依允書下矣。上命讀兵曹草記訖。仍命退去。承史以次出。
정조 1년
李亨逵。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。知道。
정조 1년
備忘記。表三中注書鄭東浚。大鹿皮一領。三下待敎徐龍輔。紙五卷筆五枝墨五丁。草三下右副承旨李秉模。紙三卷筆三枝墨三丁。次上金勉柱柳孟養。各白紙一卷。
정조 1년
以執義洪彦喆。持平兪岳柱洪文泳。獻納呂善亨。正言柳誼李殷模牌不進罷職傳旨。傳于申應顯曰。只推。
정조 1년
申應顯啓曰。憲府連日監察茶時。諫院許久闕啓。俱涉未安。除在外疏批未下外。執義洪彦喆。持平兪岳柱洪文泳。獻納呂善亨。正言柳誼李殷模。旣有只推之命。倂牌招。何如。傳曰。允。
정조 1년
又啓曰。大司憲趙時俊。一體牌招。何如。傳曰。允。
정조 1년
朴奎淳有頉。代郭鎭益爲事變假注書。
정조 1년
李秉模啓曰。吏曹佐郞沈豐之。今日文臣朔試射時病不進。依定式禁推傳旨。捧入之意。敢啓。傳曰。知道。
정조 1년
鄭民始。以禮曹言啓曰。社稷祈穀祭。每於歲首上辛日。遣大臣攝行事。曾已定式矣。來正月初十日上辛日。社稷祈穀祭。遣大臣攝行。如何。傳曰。允。
정조 1년
李秉模。以吏曹言啓曰。今此永禧殿徽寧殿冬至祭獻官。以前參判李在協。前府使金熤塡差。而時無職名。令該曹口傳付軍職。何如。傳曰。允。
정조 1년
申應顯。以右邊捕盜廳言啓曰。因傳敎。捉囚罪人權仁性。今月十九日平明物故之意。敢啓。傳曰。知道。
정조 1년
大司諫柳戇疏曰。伏以。天祐宗祊。王大妣殿患候。不日平復。臣民慶忭。曷有其極。臣猥以無似。濫蒙恩造。前後寵擢。罔非踰越涯分。而見叨之職。尤非意望之所及。早晩顚敗。理勢之所必然。而儒臣論斥之疏。益不勝惶愧踧踖。人臣而負緩於討逆之名。則雖滅死萬萬。無以贖其罪。而殿下不加之罪。又下勿退待之批。有罪如臣。何以得此於聖明之下也。臣感激惶隕。固當趨承之不暇。而名義至嚴。廉防難壞。自劾之章。屢格喉院。召牌之降。日事違傲。臣罪至此。尤合萬隕。而向日承宣處分之下。尤有所愧悚不敢安者。事端由臣違命。而近臣至被嚴譴。大論緣臣選愞。而僚員竝速臺評。以此以彼。去就一節。尤無可論。而況容或云者。可罪而姑恕之辭也。小事或可恕。而不急懲討大小大事。而言者豈敢恕人。當之者亦安敢自恕。而戴罪行公。有若該司漫職之趨走爲恭也哉。且臣竊有所私自痛悼者。臣亡父臣謙明。以乙巳後三司。以辨君誣討國賊爲己任。屢疏屢啓。九死靡悔。今者麟龜謙三賊之凶逆。十倍於辛壬之諸兇。臣於其時。遠在領邑。未遂沐浴之義。只切憤惋之衷。及夫淵簡恒輅。以至能範等諸賊之伏法也。又在臣守萊府之日。切齒奮腕。恨不得手刃而臠刲之也。日前草草疏啓。不能塞一日之責。上以負聖上簡拔之特知。下以添先臣秉執之大義。不待堂疏之斥。而自知其懲討之不能盡其分矣。臣愚不自量。以爲天經地義。無急於今日懲討之恭行。必欲糾率諸臺。爲牽裾碎首。不得請不止之計。事未及就。身名遽陷。臺端一步。從今便成鐵限。臣聞其身不正。未有能正君者也。今臣以謬辱之身。雖欲抗顔論列。其何望感動天聽。亟伸懲討之義乎。第臣於前席聖批中。實有所愚迷不敢知者。合啓中諸賊之論斷。俱係天討之不容少緩者。而惟彼和緩樂任龜柱三凶。尤是元惡大懟。人不共戴天。刑不可待時者也。殿下每以豈無意亦有在六字。牢拒群下之請。臣未知聖意所在之果何如。而竊恐意者。不免出於私意之反惑。而在處或不能大公而至正。適義而合中。終無以默群臣之口。服群下之心也。懲討之請。歲已經矣。冬又深矣。上下相持。了當無期。有若備數而應文。都無至誠惻怛沬血飮泣底意思。寢處積薪之傍。頻謝燋爛之勞。不憂狺然之傍伺。常必或爾之天倖。思之及此。肝腎欲焚。殿下若以群下之言。爲不可從。何不痛諭聖意之所在。俾之解其惑而治其瀆撓之罪。不然。擧國同憤之大論。殿下亦安得以小小難便之私意。强咈而力拒。不顧宗社之阽危耶。哀敬之過。未化於龍蛇。凶狡之孼。無憚於王章。前者伏誅。而後者踵逆。朝而嘗試。暮又聚結。禍機潛伏。危兆㽮現。而上下晏然。終不爲拔本塞源之圖。臣恐同舟遇風。胡越一心。合三家儲積之久富。席屢世恩權之餘威。鼓發失志之故吏。誑誘貪榮之蠢氓。大而戊申。小而乙亥。不待明者。而燭其兆象之灼然矣。麟亮。嶺外之孤豚。志哲。湖南之狴囚。而尙肆蠭蠆之毒。幾成鳥獸之駭。三凶之地處何如於麟亮。富豪何如於志哲。而國勢之不競。視戊乙又不翅倍屣。而匿禍忘危。恬然若坐泰山而履盤石。曾不念燎原懷山。已迫眉睫。豈不懼哉。豈不痛哉。至若象厚宗廈復出之說。連肚於謙賊。耇輝之凶言。尙靳嚴鞫之請。李潭之爪牙於厚謙。機括於啓能。熾賊勢而魁凶黨。萬戮猶輕。而追奪之典。亦未蒙允。善海恒烈。何等凶逆。而獨免子姪之散配。大燮弼海情節畢露。而不致同參之邦刑。李鎭常之千妖萬惡。卽一官卑之兼濟。而罰止竄配。鄭日謙連枝凶逆。同惡相濟。而官爵不收。此等比之三凶。雖屬癬疥。而元惡旣不能卽施王章。黨與又從而安然自在。則羲和之誅。何爲而見許於夫子耶。此箇義理。所以差毫釐而謬千里。甚至於後翼輩之生心。而尙不得快正王法。打破窩窟。臣實痛心焉。臣於目下事。亦有所不能終默者。伏聞再昨日啓覆時。以僞印罪人朴斗杓事。有元文案爻周。更令嚴査之命。臣於此不勝驚惑。取見該曹文案。則斗杓招中僞印僞署。明有出處。後招雖變其說。論以獄體。不可一番究覈。以明其有罪無罪。而仍以掩置。大違法意。有罪而不覈。則豪勢之奸宄。何以懲之。無罪而不辨。則良善之受誣。士族之蒙累。亦豈細事。而糢糊斷獄。自歸失出之科。聖明處分。不過罷官或越俸而止。將臣遞易之弊小。刑政紊亂之害大。臣謂兩班。亟加嚴究。以正其虛實。前後判堂。分輕重更加譴責。以嚴刑章。恐不可已也。至於三司入參。法意甚重。坐視獄體之疎漏。默無一言之駁正。使君上獨運於上。而群臣袖手。而無所可否。則善固有歸。咎將誰執。不意容直之朝。有此含糊之風。臣尤不勝慨然也。臣於引罪之章。義不敢論列。而衷情憤激。衡口而不知之。處義乖當。臣亦自愧其狂妄。而咫尺天陛。進身無路。知臣罪臣。惟恃聖明之在上而已。伏乞聖慈。諒臣難安之情勢。察臣憂憤之衷赤。勿以人而廢其言。勿以言而失之人。亟治臣緩懲討違召牌之罪。以肅朝綱。以謝人言。答曰。省疏具悉。首陳討逆事。非不嘉爾之張膽。而予不允可。亦豈無意。末端事已處分。爾其勿辭。從速察職。